
Grozījumi Ministru kabineta 2010. gada 27. jūlija noteikumos Nr. 697 "Robežšķērsošanas vietas režīma noteikumi"
Izdoti saskaņā ar Latvijas Republikas valsts robežas likuma 26.panta piekto daļu
· 1. Izdarīt Ministru kabineta 2010. gada 27. jūlija noteikumos Nr. 697 "Robežšķērsošanas vietas režīma noteikumi" (Latvijas Vēstnesis, 2010, 122. nr.; 2023, 164. nr.) šādus grozījumus:
· 1.1. izteikt 53. punktu šādā redakcijā:
· "53. Ārējo robežu šķērsojošās personas (arī viņu mantas un preces) autoceļa robežšķērsošanas vietā ielaiž pēc transportlīdzekļa reģistrācijas Elektroniskajā iepriekšējās pieteikšanās un rindas progresa sistēmā (turpmāk - elektroniskā rindas rezervācijas sistēma) un ceļošanas dokumenta uzrādīšanas. Kompetentās kontroles amatpersonas nepieciešamības gadījumā pārliecinās par konkrētā transporta līdzekļa reģistrācijas datu atbilstību elektroniskajā rindas rezervācijas sistēmā reģistrētajiem transportlīdzekļa datiem.";
· 1.2. izteikt 54. punktu šādā redakcijā:
· "54. Autoceļa robežšķērsošanas vietā, kur visu kompetento iestāžu amatpersonas neatrodas pastāvīgi, personu var ielaist un izlaist bez transportlīdzekļa iepriekšējas reģistrācijas elektroniskajā rindas rezervācijas sistēmā, ja tā ieradusies reģistrēt transportlīdzekli tieši autoceļa robežšķērsošanas vietā (elektroniskās rindas rezervācijas sistēmā pieejamajā laikā).";
· 1.3. izteikt 55. punktu šādā redakcijā:
· "55. Ieejot autoceļa robežšķērsošanas vietas teritorijā, ārējo robežu šķērsojošajām personām (gājējiem) pēc ceļošanas dokumenta uzrādīšanas robežsargs izsniedz gājēja kontroles talonu (8. pielikums ).";
· 1.4. izteikt 56. punktu šādā redakcijā:
· "56. Kompetentās iestādes amatpersonas gājēja kontroles talonā izdara atzīmi par attiecīgās pārbaudes pabeigšanu, apliecinot to ar parakstu un atbilstošu zīmoga vai spiedoga nospiedumu, kā arī norāda kontroles pabeigšanas laiku.";
· 1.5. izteikt 58. punktu šādā redakcijā:
· "58. Persona var izbraukt vai iziet no autoceļa robežšķērsošanas vietas teritorijas pēc visu nepieciešamo kompetento iestāžu veiktajām pārbaudēm.";
· 1.6. izteikt 59. punktu šādā redakcijā:
· "59. Persona (gājējs), izejot no autoceļa robežšķērsošanas vietas teritorijas, nodod robežsargam gājēja kontroles talonu.";
· 1.7. izteikt 60. punktu šādā redakcijā:
· "60. Gājēju kontroles talonu izgatavošanu un glabāšanu nodrošina Valsts robežsardze. Gājēju kontroles talonus uzglabā vienu gadu no to aizpildīšanas dienas un pēc tam iznīcina.";
· 1.8. svītrot 7. pielikumu.
· 2. Noteikumi stājas spēkā 2025. gada 1. oktobrī.

* Dokuments ir parakstīts ar drošu elektronisko parakstu

